נתניהו דמון או מלאך?

לאחרונה גדולי המשמיצים של נתניהו עולים אליו לרגל ומרצים את הגביר... כך אביב גפן שמאז העצרת עם רבין לא חסך את שבטו מביבי, ראש עיריית נצרת ועמיתיו ששכחו את עוון הערבים נוהרים לקלפי, שלא לדבר על גדול המתנגדים גנץ שנבחר על טיקט של אנטי-ביבי שמכנה את שותפו לפיד "שונא אנשים" (עם תיקון – במובן הטוב של המילה...) ואת נתניהו שהשתמש בכל טריק ושטיק מלוכלך נגדו "אישיות מורכבת".

אין זאת כי כולם חלו בתסמונת שטוקהולם ואני כבר רואה את אכזבתם של מצביעי סער, בנט וגנץ ד' שיווכחו לדעת שבצוק העיתים הם יצטרפו לבכחנליה בשירת הללויה לאדונם. אני מעולם לא החרמתי את נתניהו ולא נתתי יד לדמוניזציה המכוערת שהייתה נגדו בחו"ל ובישראל. יחד עם זאת כבר שנים רבות אני קורא להחלפתו, אבל תוך כיבוד עשייתו המדינית – הסכמי השלום עם האמירויות, בחריין, סודן ומרוקו, תוכנית טראמפ, הוקעת איראן, הרשות והחמאס ומעלליהן, עמידה בפרץ נגד חזיון התעתועים של "שתי מדינות לשני עמים" עם נסיגה כמעט מלאה לגבולות 1948, הקמת מדינה פלסטינית אירדנטית רביעית תומכת טרור בשערי תל אביב בראשות מכחיש שואה ומנהיגים שלא מכירים בישראל כלל או כביכול מכירים בישראל אבל לא כמדינה יהודית ועם זכות השיבה.

מאידך, אני מוקיע את השחיתות האתית שלו (עד שתוכח או לא המשפטית), את השיסוי של הפלגים בעם תוך הקצנת המגמות הצנטריפוגליות של ארבעת השבטים, את התמיכה המלאה בהנהגת החרדים עם אי שוויון בנטל ואי שיתופם בשוק העבודה, הפניית תקציבי עתק לחרדים, להתישבות על חשבון הפריפריה, לטייקונים על חשבון הגדלת הפערים והעוני, במדיניות ניאו ליברלית קיצונית. את הדה לגיטימציה שהוא עשה לרבין, ל"סמולנים", לערבים, עושים לו חזרה, אבל אני לא חוטא בחטא זה ומציע לכולם לשפוט בצורה שקולה כל סוגיה, בלי להתלהם, בלי להחרים, בלי להיתפס לסיסמאות פשטניות כשתי מדינות לשני עמים, ארץ ישראל השלמה או הלאה הכיבוש.

אז לכל אלה שמשחרים לפתחו של ביבי ועושים קולות של שטיח הדום לרגליו – לאט לכם, אל תחרימו ואל תשסו מצד אחד ואל תתרפסו מצד שני. רק לפני כמה שנים השתתפתי בפסטיבל אביניון כשבן בלייעל צ'יליאני הפסיק את ההצגה באמצע וכינה את נתניהו "סדיסט המגיע לסיפוק מרצח ילדים פלסטינים", כששחקנית ישראלית אמריקאית ידועה סירבה לקבל פרס ישראלי על מנת לא ללחוץ את יד נתניהו, כשמדביקים עליו אות קיין על כי עמד במרפסת שבה צוייר רבין ז"ל עם כאפייה ומדים נאציים, אז עכשיו ביבי מצוייר עם כאפייה ומעלילים עליו שהוא נאצי. די להתלהמות, אל תעשו לאחר את אשר עשו לכם, התחילו לשפוט אירועים לגופו של עניין ולא לגופו של אדם.

לשיא האבסורד מגיעים בסוגיית החיסונים. טוענים שביבי לא עשה דבר להבאת החיסונים שהיו מגיעים ממילא, וכל הקרדיט מגיע לקופות החולים, לפייזר, למשרד הבריאות, רק לא לביבי. בהיותי גדול המתנגדים לביבי, אני מצהיר קבל עם ועדה שאלמלי ביבי לא היו מגיעים החיסונים של פייזר בקצב כזה שכל המדינה תתחסן עד סוף מרץ. אם גנץ היה ראש ממשלה הוא היה חדל ממאמציו בתשובה השלילית הראשונה של פייזר ולא "חופר" לבורלא שלוש פעמים ביום עד שהתרצה. כמו שביבי "ויתר" על הסיפוח על פי תוכנית טראמפ על מנת לחתום הסכמי שלום, כך "ויתר" על המידע הסטטיסטי על המתחסנים על מנת לשכנע את פייזר לחסן את ישראל, למרות שלא היה בינינו הסכם ראשוני כמו עם מודרנה, והיא נדרשה להעדיף אותנו על פני מדינות עשירות כארצות הברית ואירופה.

ביבי ברוב פקחותו ידע שאין לו אפשרות לספח כי כולם התנגדו לסיפוח על פי תוכנית טראמפ לרבות המתנחלים, אבל הוא השתמש ב"ויתור" (עז בלשון חכמים) על מנת לתת תירוץ למדינות המפרץ לחתום אתנו על שלום כשהן מציגות לפלסטינים ויתור ישראלי. כך הוא "ויתר" לפייזר על מידע שהיה נגיש ממילא לכל דיכפין, כי אנו לא סין ומשתפים את כולם בסטטיסטיקות הרפואיות, אבל פייזר הייתה זקוקה ל"ויתור" זה על מנת להצדיק את העדפתנו.

מאידך, אני טוען שהוא פיקח אבל לא חכם, כי אם היה חכם לא היה מגיע לתחלואה כה גדולה, עם אלפי קורבנות, ריסוק הכלכלה וכניעה לאוטונומיה של החרדים, כפי שעשו זאת ניו זילנד, אוסטרליה, טיוואן, דרום קוריאה וסינגפור. החוכמה היא לא להכניס את הקורונה לשערינו ולא להוציא אותה מהמדינה אחרי שנה עם אלפי מתים, ריסוק הכלכלה והבריאות, אבטלה ופגיעה בחינוך, בחוסן החברתי והנפשי. נתניהו חטא במדיניות הניאו ליברלית ותומכת החרדים בהרעבת מערכת הבריאות והחינוך, ובלעדיו לא היינו מגיעים לתהום שממנה הוא "מחלץ" אותנו!